Úradný vestník L 118 , 06/05/1999 S. 0060 - 0062



Rozhodnutie Komisie z 12. apríla 1999 o spoločnom technickom predpise pre digitálnu sieť integrovaných služieb (ISDN); telefónnu službu so šírkou pásma 3,1 kHz, požiadavkách na pripojenie koncových zariadení s mikrotelefónom (2. vydanie) (oznámené pod číslom dokumentu C(1999) 875) (Text s významom pre EHP) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Európskeho parlamentu a Rady 98/13/ES [1] z 12. februára 1998 o koncových telekomunikačných zariadeniach a zariadeniach družicových zemských staníc, vrátane vzájomného uznávania ich súladu, a najmä na druhú zarážku jej článku 7 ods. 2, (1) keďže Komisia prijala opatrenie stanovujúce typ koncových zariadení, pre ktoré sa vyžaduje spoločný technický predpis, ako aj súvisiace vyjadrenie o rozsahu jeho pôsobnosti podľa prvej zarážky článku 7 ods. 2; (2) keďže by sa mali prijať zodpovedajúce harmonizované normy, alebo ich časti, implementujúce základné požiadavky, ktoré je potrebné previesť do spoločných technických predpisov; (3) keďže s cieľom zabezpečiť výrobcom nepretržitý prístup na trhy je potrebné zohľadniť prechodné opatrenia týkajúce sa zariadení schválených podľa vnútroštátnych právnych predpisov pre typové schvaľovanie; (4) keďže Schvaľovaciemu výboru pre telekomunikačné vybavenie (ACTE) bol predložený návrh podľa článku 29 ods. 2; (5) keďže spoločný technický predpis, ktorý má byť týmto rozhodnutím prijatý, je v súlade so stanoviskom ACTE, PRIJALA TOTO ROZHODNUTIE: Článok 1 1. Toto rozhodnutie platí pre koncové zariadenia určené na pripojenie k verejnej telekomunikačnej sieti, ktoré spadajú do pôsobnosti harmonizovanej normy označenej v článku 2 ods. 1. 2. Toto rozhodnutie zavádza spoločný technický predpis, ktorý sa týka požiadaviek na pripojenie koncových zariadení k digitálnej sieti integrovaných služieb (ISDN) a zabezpečuje telefónnu službu so šírkou pásma 3,1 kHz. Článok 2 1. Spoločný technický predpis zahŕňa harmonizovanú normu vypracovanú príslušným normalizačným orgánom, ktorá v použiteľnej miere vykonáva základné požiadavky uvedené v článku 5 písm. g) smernice 98/13/ES. Odkaz na túto normu je stanovený v prílohe. 2. Koncové zariadenia, na ktoré sa vzťahuje toto rozhodnutie, spĺňajú požiadavky spoločného technického predpisu uvedeného v odseku 1, základné požiadavky uvedené v článku 5 písm. a) a b) smernice 98/13/ES a požiadavky všetkých ostatných uplatniteľných smerníc, najmä smerníc Rady 73/23/EHS [2] a 89/336/EHS [3]. Článok 3 Po nadobudnutí účinnosti tohto rozhodnutia notifikované orgány určené na vykonávanie postupov uvedených v článku 10 smernice 98/13/ES, vzhľadom na koncové zariadenia, na ktoré sa vzťahuje článok 1 ods. 1 tohto rozhodnutia, začnú používať alebo zabezpečia používanie harmonizovanej normy uvedenej v prílohe. Článok 4 1. Rozhodnutie 95/526/ES sa ruší s účinnosťou 3 mesiace od dátumu prijatia tohto rozhodnutia. 2. Koncové zariadenia schválené podľa rozhodnutia 95/526/EHS možno naďalej umiestňovať na vnútroštátnom trhu a uvádzať do prevádzky. Článok 5 Toto rozhodnutie je adresované členským štátom. V Bruseli 12. apríla 1999 Za Komisiu Martin Bangemann člen Komisie [1] Ú. v. ES L 74, 12.3.1998, s. 1. [2] Ú. v. ES L 77, 26.3.1973, s. 29. [3] Ú. v. ES L 139, 23.5.1989, s. 19. -------------------------------------------------- PRÍLOHA Odkaz na uplatniteľnú harmonizovanú normu Harmonizovanou normou uvedenou v článku 2 rozhodnutia je: Integrated services digital network (ISDN); telephony 3,1 kHz teleservice; Attachment requirements for handset terminals (Digitálna sieť integrovaných služieb (ISDN); telefónna služba so šírkou pásma 3,1 kHz; Požiadavky na pripojenie koncových zariadení s mikrotelefónom) ETSI European Telecommunications Standards Institute ETSI Secretariat TBR8 — October 1998 (okrem predslovu) Dodatočné informácie Európsky inštitút pre telekomunikačné normy je uznaný podľa smernice Rady 98/34/ES [1]. Vyššie uvedená harmonizovaná norma bola vypracovaná na základe poverenia vydaného v súlade s príslušnými postupmi smernice Rady 98/34/ES. Úplné znenie vyššie uvedenej harmonizovanej normy je možné získať na adresách: European Telecommunications Standards Institute,650, route des Lucioles,F-06921 | alebo | European Commission,DGXIII/A/2 — (BU 31, 1/7),Rue de la Loi/Wetstraat 200,B-1049, | alebo vo všetkých ostatných organizáciách zodpovedných za dostupnosť noriem ETSI, ktorých zoznam sa nachádza na Internete (na adrese www.ispo.cec.be). [1] Ú. v. ES L 204, 21.7.1998, s. 37. --------------------------------------------------